वहीं दूसरा एक ह्श्य और दिखाई देता है। भारत की विश्व के अन्य देशों में वह स्थिति जो उसे शक्तिशाली और स्वाभिमानी बनने से रोकती है, स्वयं के प्रति आत्मसम्मान के भाव में कमी का होना। हाँ! यही वह कारण है जिसके अभाव में भारत की सारी तरक्की बेमानी सी लगती है। कौन भारतीय चाहता है विदेशों में जाकर नौकरी करे, अपनी जमीन तथा अपनों से दूर होकर जीये। अधिक धन कमाने और आगे बढने का स्वप्न ही तो है जो किसी विद्यार्थी और हिन्दुस्तानी प्रतिभा को मजबूर करता है कि वह विदेशों में जाकर अपने परिवार तथा स्वयं की सुख-सुविधाओं के लिए धन कमाये, लेकिन जब विदेशों में उनके साथ नस्लीय हिंसा का दौर चले और भारत का विदेश विभाग हल्की-फुल्की टिप्पणी करके अपने कार्य से इतिश्री कर ले, तब जरूर लगता है कि तेजी से वैश्विक परिह्श्य में छाने वाले भारत का स्वाभिमान कहीं खो गया है।